“Huérfanos de Krahe” en el tancament del Festival Estiu a la Torre de l'Eliana
30 de agost de 2018

El concert en homenatge de Javier Krahe posarà el fermall d'or a les nits d'estiu a la Torre del Virrei

Després de nou concerts i dues propostes culturals, aquest dissabte conclourà el Festival Estiu a la Torre de 2018, amb l'actuació “Huérfanos de Krahe”. El trio compost per Javier López de Guereña, Andreas Pritwittz i Fernando Anguita, exmúsics de Krahe, recuperen part del repertori del difunt Javier Krahe (Madrid, 1944) que se sorprendria de tan irreverent homenatge.

Aquest trio de músics recorren quilòmetres i escenaris fent gala de l'enginy, la poesia i l'humor que el mestre sempre va portar per bandera amb cadascuna de les seues creacions. Referent de grans músics atemporals com Joaquín Sabina o Javier Ruibal, l'essència de les composicions del gran Krahe continua viva i torna a mostrar-se davant del públic amb de Guereña, Pritwittz i Anguita.

El concert tindrà lloc a la Torre del Virrei el dissabte a les 22.30 hores. El preu de les entrades és de 7 euros per a la taquilla general i 5 euros per als tiquets reduïts. Les persones interessades a adquirir prèviament les localitats podran fer-ho a través de www.elientrada.es

L'alcalde de l'Eliana i edil de Cultura, Salva Torrent, convida a tota la ciutadania per a gaudir de l'últim concert de 2018, en un marc incomparable com és el pati central de la Torre del Virrei i gaudir de la música de Javier Krahe, de la mà de músics com Javier López de Guereña, Andreas Pritwittz i Fernando Anguita.

El Festival Estiu a la Torre, s'ha convertit en una de les dues grans cites, al costat del Cinema d'Estiu,  per les quals la Regidoria de Cultura aposta per als mesos d'estiu a l'Eliana, aportant propostes de tot tipus i varietat, des de la música en valencià, jazz, swing, flamenc, blues i soul o esdeveniments com la Nit de Sant Elies.